**Marhet** eli **maasininärhet** (Brachypteraciidae) on säihkylintujen lahkoon kuuluva lintuheimo, johon kuuluu neljä sukua ja viisi lajia. Marhia tavataan vain Madagaskarin saarella. Ne ovat sininärhien sukulaisia ja luetaan joskus samaan heimoon niiden kanssa.

Koko ja ulkonäkö
----------------

Marhet ovat keskikokoisia tukevaruumiisia lintuja. Niiden ruumiinpituus 25-45 senttiä. Nokka on suuri ja tukeva, pää on iso. Siivet ovat lyhyet ja pyöreäpäiset. Pyrstö ja jalat ovat suhteellisen pitkät. Marhet ovat melko kirkasvärisiä, vaikka väritys on jonkin verran vaatimattomampi kuin muilla lahkon jäsenillä. Väritystä hallitseviä keltaista ja vihreitä sävyjä elävöittävät punaiset, siniset ja valkoiset täläkuviot. Koiras ja naaras ovat samannäköiset.

Pyrstömarhi elinympäristössään

Levinneisyys ja elinympäristö
-----------------------------

Marhet ovat endeemisiä Madagaskarissa. Neljä lajia elää saaren itärannikon tiheäpuustoisissa trooppisissa ja subtrooppisissa sademetsissä. Pyrstömarhen elinympäristöä ovat sitä vastoin saaren lounaisosien kuivat piikkipensaikot. Tällä hetkellä kolme lajia vaarantuneita ja yksi silmälläpidettävä. Toistaiseksi vain pittamarhi ei ole millään tavoin vaarassa.

Elintavat
---------

Marhet ovat pääosin hämäräaktiivisia lintuja, jotka viettävät hiljaista elämää ja ovat työläitä tutkittavia. Ne lähtevät liikkeelle iltahämärissä ja jatkavat ruoanhakuaan myöhään yöhön. Marhet ovat sukulaisiaan säihkynärhiä hiljaisempia. Marhet viihtyvät maanpinassa tai sen tuntumassa. Toisinaan ne asettuvat korkealle oksistoon, josta ne voivat lähteä säihkynärhimäiseen taitolentoon. Marhet liikkuvat verkkaisesti metsäaukeilla ja etenevät tiheissä kohdissa pensaiden oksistoa myöten. Pelästytettyinä sademetsälajit joko pakenevat juoksemalla tai jäykistyvät liikkumattomiksi. Jos nämä keinot eivät auta, marhet lentävät surisevin siivin matalalle oksalle suojaan. Kuivemmassa ympäristössä elävä isompi pyrstömarhi pakenee lähes aina juoksemalla piiloutuakseen liikkumattomaksi jonkin pensaikon tai ruohikon suojiin.

Marhet hankkivat ravintonsa maasta. Niiden saaliseläimet koostuvat hyönteisistä, pienistä liskoista ja sammakoista. Marhet pesivät aina koloissa, jotka sijaitsevat joko maassa tai puussa. Maapesänsä ne kaivavat itse.

Lähteet
-------

1. ↑  Maailman lintujen suomenkieliset nimet BirdLife Suomi.  Arkistoitu 15.2.2018. Viitattu 15.4.2018.
2. 1 2 3 4  Koivisto, I. Terhivuo, J. Pakarinen, R. & Paalosmaa, H.: *Maailman uhanalaiset eläimet - Osa 6: Linnut*, s. 173. Weilin + Göös, 1993. ISBN 951-35-4686-1.
3. 1 2 3  (toim.) Kaija Kangasniemi: *Kodin suuri eläinkirja 9*, s. 143. Weilin+Göös, 1981. ISBN 951-35-1712-8.
4. 1 2  Ground-rollers (Brachypteraciidae) the Internet Bird Collection The Internet Bird Collection. Viitattu 29.4. 2010.
5. 1 2 3 4  Koivisto, I. Terhivuo, J. Pakarinen, R. & Paalosmaa, H.: *Maailman uhanalaiset eläimet - Osa 6: Linnut*, s. 177. Weilin + Göös, 1993. ISBN 951-35-4686-1.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q539783
* Wikispecies: Brachypteraciidae
* ADW: Brachypteraciidae
* BOLD: 115167
* CoL: 7CW
* EoL: 7974
* Fossilworks: 99130
* GBIF: 5216
* iNaturalist: 2304
* IRMNG: 109375
* ITIS: 553455
* NCBI: 135163

 |

 |